**GRADSKA KNJIŽNICA PREGRADA**

**PLAN RADA ZA 2019. GODINU**

Knjižnica Pregrada osnovana je u svibnju 1983. godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Glavni i osnovni izvor financiranja knjižnice su sredstva gradskog proračuna, dok se nabava opreme i knjižnog fonda djelomično financira sredstvima Ministarstva kulture, temeljem natječaja i uz osiguranje vlastitih sredstava.

U knjižnici su zaposlene tri djelatnice: ravnateljica knjižnice, pomoćna knjižničarka i spremačica-dostavljač.

Jedan dio računovodstveno-financijskih poslova za knjižnicu obavljaju gradske službe, a drugi dio obavlja se u knjižnici.

Radno vrijeme knjižnice za korisnike iznosi 36 sati tjedno, tj. knjižnica je otvorena ponedjeljkom i srijedom od 12,00 do 20,00 sati, utorkom i četvrtkom od 8,00 do 15,30 te subotom od 8,00 do 13,00 sati. Knjižnica je petkom zatvorena za korisnike, zbog obrade knjižnog fonda, financijskih i drugih stručnih poslova kao i organiziranja brojnih kulturnih aktivnosti, koje se odvijaju uglavnom u večernjim satima.

1. **NABAVA KNJIŽNE I NEKNJIŽNE GRAĐE**

Knjižnica će 2019. godine, kao i do sada, nastojati nabaviti sva potrebna nova izdanja, starija za kojima se ukaže potreba te posebno stručnu literaturu za sve brojnije studente.

Planiramo nabavu oko 950 svezaka, a u taj je broj uključen i planirani otkup knjiga od strane Ministarstva kulture.

Što se tiče periodike, nabavljat ćemo Večernji list, Jutarnji list, Zagorski list, Gloriju, Gospodarski list, Elle, Globus, OK i razne časopise o uređenju eksterijera i interijera.

Uz nabavu knjiga i periodike, planiramo i nabavu AV građe, igračaka i igara za djecu.

1. **ČLANOVI**

2019. godine planiramo upis oko 900 članova. Veće povećanje ne može se očekivati, obzirom da je broj upisanih članova u odnosu na broj stanovnika jako dobar i obzirom da sva mjesta u našoj okolici, osim Desinića, imaju knjižnicu.

Što se tiče strukture članstva, predviđamo da će 70% članova biti učenici i studenti, a 30% ostali.

1. **POSUDBA**

U knjižnici se odjednom mogu posuditi tri knjige na rok od 20 dana. Sve knjige, osim lektire, mogu se jedanput produžiti. Knjige iz referentne zbirke će se i nadalje moći koristiti samo u prostorijama knjižnice.

1. **OBRADA**

Nabavljene knjige će se inventarizirati te stručno obraditi – katalogizacija, klasifikacija, signiranje, i to u računalnom programu ZAKI, a zatim će se obraditi tehnički – lijepljenje barcodova i naljepnica za signaturu.

Računalni program knjižnice za nabavu, obradu i posudbu knjižne i neknjižne građe je program ZAKI, kojim je knjižnica povezana s Knjižnicama grada Zagreba te mrežom knjižnica u okviru navedenog programa.

1. **OPREMA I ODRŽAVANJE PROSTORA**

Iduće godine planiramo nabavu dodatnih polica na odjelu za odrasle te novi pisaći stol u prostoriji za stručni rad, kao i nabavu dijela informatičke opreme. Nabavu planiramo putem javljanja na natječaj Ministarstva kulture za opremanje knjižnica, uz osiguranje vlastitih sredstava. Pri nabavi opreme itekako se vodi računa da oprema zadovoljava knjižnične standarde, ali i da pridonosi modernom i funkcionalnom uređenju prostora.

Napominjemo da je u neko dogledno vrijeme, ovisno naravno o financijskim mogućnostima, nužno potrebno i instaliranje klima uređaja zbog zaštite knjižnog fonda, ugodnijeg boravka naših korisnika, kao i posjetitelja raznih kulturnih događanja u knjižnici.

1. **PRIHODI**

Za nabavu knjižne i neknjižne građe planiramo iznos od 102.000,00 kn. Planirana sredstva gradskog proračuna za nabavu knjiga iznose 37.000,00 kn te 7.000,00 kn za nabavu tiska, igračaka te AV građe.. Planirana sredstva Ministarstva kulture za nabavu knjižne i neknjižne građe iznose 53.000,00 kn, a Krapinsko-zagorske županije 5.000,00 kn.

Vlastiti izvor prihoda knjižnice su godišnja članarina, zakasnina za prekoračenje roka vraćanja knjiga te naknada za korištenje interneta, printanje i fotokopiranje.

Članarina će iznositi 50,00 kn za odrasle te 30,00 kn za učenike, studente i umirovljenike.

Zakasnina će iznositi 0,50 kn po knjizi i po danu.

Naknada za korištenje interneta iznosit će 10,00 kn po satu, za printanje 4,00 kn za stranicu u boji, 1,00 kn za crno-bijelu stranicu te fotokopiranje 0,50 kn po stranici. Fotokopiranje se odnosi samo na knjižni fond.

Pravilo naše knjižnice, kojim nastojimo motivirati što veći broj članova i što se pokazalo itekako uspješnim, je da se nakon upisa dva člana jedne obitelji, ostali članovi uže obitelji mogu besplatno upisati.

Planirana sredstva od članarine iznose 17.000,00 kn, a od korištenja interneta, fotokopiranja te naplate zakasnine 2.000 kn.

Ukupna vlastita planirana sredstva iznose 19.000,00 kn i ona se koriste za nabavu opreme, organiziranje kulturnih aktivnosti, putne troškove te eventualno neke druge troškove.

1. **KULTURNE AKTIVNOSTI**

U planu naših aktivnosti pokušat ćemo, kao i do sada, barem jednom mjesečno organizirati različite kulturne sadržaje.

Planiramo nekoliko predavanja, gostovanja pisaca, izložbe slika i prigodne programe vezane uz tradicionalne kulturne manifestacije – Noć muzeja, Noć knjige, Mjesec hrvatske knjige, Branje grojzdja i dr.

I nadalje ćemo redovito posjećivati kazališne predstave u Zagrebu, i to u suradnji s Udrugom umirovljenika.

Planiramo, kao i do sada, suradnju s Plesnim studijom DIV, Glazbenom školom Pregrada, Muzejom grada Pregrade „dr. Zlatko Dragutin Tudjina“, TZ područja Srce zagorja, školama, Dječjim vrtićem Naša radost, kao i s udrugama i pojedincima s kojima nas veže odlična suradnja.

1. **ZAKLJUČAK**

Vjerujemo da svojim radom i zalaganjem opravdavamo sva sredstva, pomoć i podršku koje dobivamo. Trudit ćemo se da naši korisnici u knjižnici dobiju svu potrebnu pomoć i literaturu, a ono što nemamo, posuditi ćemo, kao i do sada, putem međuknjižnične posudbe.

Knjižnica će organiziranjem raznih kulturnih sadržaja biti, kao i do sada, itekako vidljiva i prisutna u javnosti, a najbolja nagrada za naš posao i trud bit će zadovoljni posjetitelji i sudionici programa.

Uz stalno i kvalitetno obogaćivanje knjižnog fonda, nastojat ćemo i tehnički biti dobro opremljeni, kako bi bili na raspolaganju sve zahtjevnijim korisnicima, na obostrano zadovoljstvo.

I dalje ćemo se javljati na natječaje vezane uz nabavu knjižne i neknjižne građe, nabavu opreme te organiziranje kulturnih aktivnosti.

O svim našim planovima i događanjima zainteresirane ćemo obavijestiti putem medija, gradske web stranice, portala pregrada.info i naše web i Facebook stranice.

Svi podaci vezani uz knjižni fond dostupni su u našem elektronskom katalogu.

U vrijeme kada korisnik uz nekoliko klikova može iz svog doma doći do tražene informacije, mi smo i nadalje, uz kvalitetan knjižni fond, programe, lijepo uređeni prostor i ljubazno i stručno osoblje, mjesto gdje se redovito zalazi i ostvaruje međusobna interakcija.

Zahvaljujući razumijevanju i financiranju od strane Grada, kao i pomoći Ministarstva kulture i Županije, u svemu planiranom uglavnom i uspijevamo.

Ravnateljica

Draženka Gretić

KLASA: 612-04/18-01/59

URBROJ: 2214/01-380-18-1

Pregrada, 17. prosinca 2018.